**Informatīvais ziņojums**

par Komisijas PSRS totalitārā komunistiskā okupācijas režīma

upuru skaita un masu kapu vietu noteikšanai,

informācijas par represijām un masveida deportācijām apkopošanai un Latvijas valstij un tās iedzīvotājiem nodarīto zaudējumu aprēķināšanai darbību

Komisija PSRS totalitārā komunistiskā okupācijas režīma upuru skaita un masu kapu vietu noteikšanai, informācijas par represijām un masveida deportācijām apkopošanai un Latvijas valstij un tās iedzīvotājiem nodarīto zaudējumu aprēķināšanai (turpmāk – Komisija) ir izveidota saskaņā ar Ministru kabineta 2005. gada 5. augusta rīkojumu Nr.523.

Komisija darbojas saskaņā ar Ministru kabineta 2006. gada 30. maija noteikumiem Nr.446 "Komisijas PSRS totalitārā komunistiskā okupācijas režīma upuru skaita un masu kapu vietu noteikšanai, informācijas par represijām un masveida deportācijām apkopošanai un Latvijas valstij un tās iedzīvotājiem nodarīto zaudējumu aprēķināšanai nolikums".

Pēc vairāk nekā četru gadu pārtraukuma Komisija savu darbību atsāka 2013. gadā, kad pēc Tieslietu ministrijas iniciatīvas tika veikti grozījumi Ministru kabineta 2006. gada 30. maija noteikumos Nr.446 "Komisijas PSRS totalitārā komunistiskā okupācijas režīma upuru skaita un masu kapu vietu noteikšanai, informācijas par represijām un masveida deportācijām apkopošanai un Latvijas valstij un tās iedzīvotājiem nodarīto zaudējumu aprēķināšanai nolikums" (Ministru kabineta 2013. gada 5. novembra noteikumi Nr.1265), kuri paredzēja, ka turpmāk Komisijas darbību nodrošina un sekretariāta funkcijas īsteno Tieslietu ministrija.

Informatīvais ziņojums par Komisijas darbību sagatavots saskaņā ar minēto noteikumu 3.6. apakšpunktu.

Kopš Komisijas darbības atjaunošanas klātienē ir notikušas divas Komisijas sēdes, organizētas vairākas darba apspriedes un tikšanās Komisijas darbības jautājumos.

Komisijas darba vajadzībām 2013. gadā tika piešķirti 10 000 LVL (desmit tūkstoši latu), bet 2014. gadā šim darbam ar Finanšu ministrijas 2014. gada 29. septembra rīkojumu Nr. 536 tika noteikts finansējums 34 620 EUR apmērā. Tāpēc šajā informatīvajā ziņojumā tiek sniegta informācija par Komisijas darbā izmantotajiem un plānotajiem līdzekļiem abos periodos.

1. Par 2013. gada finansējuma 10 000 LVL jeb 14 228,72 EUR apmērā izlietojumu.

Laikā no 2009. - 2013. gadam, kad apturētās Komisijas darbu turpināja tās locekļu un pētnieciskajā darbā iesaistīto zinātnieku izveidotā sabiedriskā organizācija – Latvijas okupācijas izpētes biedrība (LOIB), pētnieciskais darbs tika turpināts uz sabiedriskiem pamatiem. Rezultātā radās daudzas iestrādes, tika noorganizētas vairākas starptautiskas konferences, semināri un citi pasākumi, izdotas vairākas grāmatas par PSRS laikā Latvijai radītiem zaudējumiem. Pētnieciskajā darbā atklājās, ka PSRS savā pastāvēšanas laikā milzīgus līdzekļus ieguldīja tieši Militāri rūpnieciskajā kompleksā (turpmāk – MRK). Taču šajā darbā iesaistītie speciālisti, kuri dziļi pārzina PSRS militārās sistēmas specifiku un tādēļ arhīvos spēj atšifrēt tur vairākkārtīgi dziļi maskēto informāciju par PSRS bruņošanās mērķim veltītajiem ļoti apjomīgajiem resursiem, ir cienījamos gados un tāpēc viņu zināšanas jāizmanto, neatliekot uz tālāku laiku. Līdz ar to šis finansējums tika veltīts vairāk pētījumiem par PSRS MRK nodarītiem zaudējumiem Latvijas tautsaimniecības attīstībai un videi okupācijas laikā un pēc neatkarības atgūšanas. Tā kā MRK atstājis ļoti dziļas un ilglaicīgas sekas līdz mūsdienām, radīdams lielus ekonomiskus un sociālus zaudējumus Latvijai, tas izskaidro mūsdienu situāciju Latvijā daudzās jomās, kas arī ir Komisijas mērķis.

2. Par 2014. gada finansējuma 34 620 EUR apmērā izlietojumu.

Šis finansējums tiek izlietots vairāku Komisijas uzdevumu izpildei:

- 2013. gada pētījumu pabeigšanai un ekspertīzei;

- pirmās komisijas laikā iesākto pētniecisko darbu turpināšanai;

- ar Lietuvas, Igaunijas un Polijas starptautisko tiesību speciālistiem kopējas juridiskās bāzes izstrādei represētajām personām individuālu kompensāciju pieprasīšanai no PSRS mantinieces Krievijas. Šis darbs ir steidzams, jo represētās personas, kurām pienākas kompensācijas no Krievijas, represijās bojātās veselības stāvokļa vai vecuma dēļ nomirst, nesaņēmušas pat morālu kompensāciju (atvainošanos);

- tehniska rakstura izdevumiem.

Visaptveroša informācija par Komisijas darbību un piešķirtā finansējuma izlietojumu 2013./2014. gadā un 2014./2015. gadā pievienota pielikumā.

Tieslietu ministrs Dz. Rasnačs

09.01.2015. 11:01

577

Komisijas locekle,

LOIB valdes priekšsēdētāja

R.Pazdere,

29521934, loib@inbox.lv